विश्वामित्री नदी
विश्वामित्री नदी (Vishwamitri River) भारत के गुजरात राज्य में बहने वाली एक नदी है। वडोदरा नगर इसी के किनारे बसा हुआ है। यह एक अनिरंतर नदी है, जिसमें वर्ष के कुछ महीनों में जल नहीं होता या बहुत कम होता है। यह पंचमहाल ज़िले में पावागढ़ क्षेत्र की पहाड़ियों में उत्पन्न होती है और दक्षिणपूर्वी दिशा में बहती हुई वडोदरा के मध्य-से-पश्चिम भाग से निकलती है। आगे चलकर इसका विलय भरूच ज़िले में खम्भात की खाड़ी में होता है, जो अरब सागर की एक खाड़ी है। इस से कुछ दूर दक्षिण में नर्मदा नदी भी सागर में विलय होती है। विश्वामित्री नदी की दो महत्वपूर्ण उपनदियाँ हैं - धधार नदी और खानपुर नदी।